# Lluïsos de Gràcia

Lluïsos de Gràcia és una associació sociocultural i esportiva catalana sense finalitat de lucre fundada l'any 1855 i ubicada al barri de Gràcia de Barcelona. Els objectius bàsics de l'entitat són la formació dels infants i joves en el temps lliure, així com possibilitar als adults la realització d'aquelles activitats que serveixin per la seva formació i esbarjo. Els principis bàsics de l'entitat es concreten en el desenvolupament dels valors com la solidaritat, la tolerància, el civisme, la democràcia o el respecte, així com el foment del creixement personal i col·lectiu. Forma part de la Federació d'Ateneus de Catalunya i l'any 2009 es declarada Entitat d'Utilitat Pública per la Generalitat de Catalunya.

## Les seccions

A Lluïsos de Gràcia compten amb seccions per a infants que treballen valors socialitzadors, de respecte i de creixement, a través d'activitats culturals (com són el teatre i el cant coral), esportives (bàsquet i escola de tenis taula) i de lleure (esplai i agrupament escolta). D'entre aquestes seccions, destaquen la secció de Bàsquet Lluïsos, la Coral Cantiga, l'agrupament escolta i l'esplai.

### Bàsquet Lluïsos de Gràcia

La secció de bàsquet dels Lluïsos de Gràcia va néixer l'any 1945, i des del 1958 participa en els campionats de la Federació Catalana de Basquetbol. També existeix una Escola de Bàsquet. Els diferents equips entrenen i juguen a la pista dels Lluïsos de Gràcia, la primera pista privada coberta de la ciutat de Barcelona, inaugurada el 6 d'octubre de 1962. Des de la temporada 2018/19, els equips sènior juguen els partits com a local al pavelló Josep Comellas. El sènior masculí ha jugat a Copa Catalunya des de la temporada 09/10, amb l'excepció d'una temporada a Lliga EBA (12/13) i una temporada a Primera Catalana (17/18). Per altra banda, el sènior femení ha jugat les darreres deu temporades entre Primera Catalana i Copa Catalunya.

### Coral Cantiga

La Coral Cantiga va néixer l'any 1961. A més dels concerts a cappella o amb instruments, també ha realitzat diferents espectacles de caràcter especial:
* 1998: Alma ausente, proposta poètica i musical, sobre textos de Federico Garcia Lorca, amb motiu del centenari del seu naixement, amb cançons, recital de poesia, guitarra i dansa flamenca.
* 1999: Estrena mundial de la Suite Tirius, de Feliu Gasull. Al Palau de la Música de Barcelona.
* 2002: Gent de bella anomenada, sobre poesia catalana, des d'Ausiàs Marc fins a Salvador Espriu. Dins del Festival Grec 2002, a la Plaça del Rei, a Barcelona.
* 2003: Poema de Nadal, de Josep Maria de Segarra, amb Esteve Polls.
* 2003: Acompanyant Maria del Mar Bonet a l'espectacle “Caloma. Des de Mallorca a l'Alguer”. Tres dies al Teatre Nacional de Catalunya, del 27 al 30 de març.

### Agrupament escolta

L'Agrupament Escolta Lluïsos de Gràcia és un agrupament escolta del barri de Gràcia de Barcelona que forma part de Minyons Escoltes i Guies de Catalunya. Va ser fundat el 1957 sota el nom de A.E Bisbe Irurita, i només agrupava nois. Anys més tard es fusionà amb l'agrupament de noies A.E Celistia i canvià el nom per l'actual. Els colors del seu foulard escolta són el taronja i el blau. El 2007 va rebre la Medalla d'Honor de Barcelona per la seva tasca.

### Esplai GMM

L'Esplai GMM dels Lluïsos de Gràcia va ser fundat el 1939 a partir de la reorganització de l'antiga secció dels Congregants Menors dels Lluïsos de Gràcia. El nom GMM fa referència a Grup Mossèn Muñoz, "en record al qui havia estat, durant els anys anteriors a la Guerra Civil, Director Espiritual dels Lluïsos de Gràcia (mort el 1928)".
L'esplai GMM forma part d'Esplac.

## Lluïsos Teatre

Des del 2002, Lluïsos Teatre és una sala especialitzada en espectacles de titelles. Després de la reobertura per obres del 2015, va voler estimular la creació i mostra de teatre jove. Finalment, el 2017, va estrenar programació per a nadons, ateses les necessitats de les famílies gracienques.

## Referències

* ↑ basquetcatala.cat, 30/01/2013, 50 anys de la històrica pista coberta dels Lluïsos de Gràcia
* ↑ «Carles Rofes, escollit millor entrenador del bàsquet català 2009-2010», 22-06-2010. [Consulta: 3 juny 2020].
* ↑ «Ascens històric dels Lluïsos de Gràcia», 10-06-2012. [Consulta: 3 juny 2020].
* ↑ «Els Lluïsos de Gràcia es proclamen campions de Primera Catalana», 08-06-2018. [Consulta: 3 juny 2020].
* ↑ «L'espectacle "Alma Ausente" es presenta al Metropol amb textos de Lorca», 25-06-2006. Arxivat de l'original el 3 de març 2016. [Consulta: 13 gener 2011].
* ↑ «El Palau de la Música estrena avui l'obra 'Tirius', de Feliu Gasull». Avui [Barcelona], 16-03-1999 [Consulta: 17 febrer 2011].
* ↑ Solà, Joan «D'Ausiàs March a Salvador Espriu». Avui - Suplement Cultura [Barcelona], 19-09-2002, p. 6. Arxivat de l'original el 2016-03-03 [Consulta: 13 gener 2011].
* 1 2 Putx, Donat «A toda vela». La Vanguardia [Barcelona], 29-03-2003 [Consulta: 13 gener 2011].
* ↑ Pons, Pere «Des de Mallorca a la plenitud». Avui [Barcelona], 29-03-2003. Arxivat de l'original el 4 de març 2016 [Consulta: 13 gener 2011].
* ↑ Jurado, Miquel «Una pequeña joya». El País [Barcelona], 29-03-2003 [Consulta: 13 gener 2011].
* 1 2 Produccions, Tirabol. «L'Agrupament Escolta dels Lluïsos de Gràcia celebra seixanta anys» (en catalan). [Consulta: 13 juny 2020].
* ↑ http://w3.bcn.cat/multimedia/fitxers/premsa/medalleshonor07.409.pdf%5BEnllaç+no+actiu%5D
* ↑ «Història de l'Esplai GMM», 2017. [Consulta: 29 dec 2019].
* ↑ «Lluïsos Teatre estrena sala i nova temporada de titelles». Escena Familiar, 27-10-2015. [Consulta: 11 setembre 2022].
* ↑ Barranco, Justo. «Els Lluïsos de Gràcia reobren amb una aposta pels titelles i el teatre jove». La Vanguardia, 29-09-2015. Arxivat de l'original el 11 setembre 2022. [Consulta: 11 setembre 2022].
* ↑ «Programació de titelles per a nadons al Lluïsos Teatre». Ajuntament de Barcelona, 20-09-2017. Arxivat de l'original el 11 de setembre 2022. [Consulta: 11 setembre 2022].

## Bibliografia

* Albert Musons: Lluïsos de Gràcia (1855-2005). Crònica de 150 anys

## Vegeu també

* Lluïsos d'Horta
* La Salle Gràcia

## Enllaços externs

* Web dels Lluïsos de Gràcia
* Web de Lluïsos Teatre Arxivat 2015-02-19 a Wayback Machine.
* Web de la Coral Cantiga Arxivat 2013-09-05 a Wayback Machine.
* Web de l'agrupament escolta